འདུས་པའི་རྩ་རྒྱུད་ཀྱི་ཊིཀྐ་རྒྱ་མཚོའི་ཆ་ཤས་འཇུག་ངོགས་བདེ་བའི་ལམ་བཟང་སྙིང་པོ་བསྡུས་པའི་ཆུ་ཀླུང་བློ་གསལ་གདུང་བ་འཕྲོག་བྱེད་ཅེས་བྱ་བ་བཞུགས།
ན་མོ་མཉྫུ་ཤྲཱི་གྷོ་ཥཱ་ཡ། དོན་དམ་སྒྲིབ་བྲལ་ལྷན་སྐྱེས་བདེ་ཆེན་དང་། ཀུན་རྫོབ་འཇའ་ལུས་རྡོ་རྗེའི་སྐུ་རྣམ་གཉིས། །དབྱེར་མེད་ཟུང་འཇུག་རིགས་བརྒྱའི་ཁྱབ་བདག་ཆེ། །བླ་མ་རྡོ་རྗེ་་འཆང་ཞབས་པད་ལ་འདུད། །རྒྱུད་རྒྱལ་སྡུད་མཛད་གསང་བདག་རྡོ་རྗེ་འཛིན། །ལམ་འདི་གསལ་མཛད་ཀླུ་སྒྲུབ་ཟླ་བ་གྲགས། །བློ་བཟང་རྒྱལ་བ་གཉིས་པ་ཡབ་སྲས་ལ། །གུས་པས་བཏུད་ནས་རྒྱུད་ཊིཀ་ཕྱོགས་ཙམ་བྲིས། །དེ་ཡང་འདུས་པའི་རྩ་རྒྱུད་འགྲེལ་བ་དང་བཅས་པའི་དོན་རྗེ་ཉིད་ཀྱིས་གསལ་བར་མཛད་པའི་རྗེས་སུ་འབྲང་སྟེ། དགོངས་པ་འགྲེལ་བ་པ་བདག་ཉིད་ཀྱི་སྐལ་བའི་དབང་དུ་བྱས་ནས། རྒྱུད་ཀྱི་བསྡུས་དོན་བཤད་ཐབས་དང་བཅས་པ་ཞིག་བདག་གིས་ཀྱང་ལོགས་སུ་བཀོད་ཟིན་པས་འདིར་མི་འབྲི་ལ། གཞུང་ཉུང་བ་དང་གོ་བདེ་བའི་ཆེད་དུ་འགྲེལ་བ་མཆན་བུ་དང་བཅས་པའི་དོན་གྱི་སྙིང་པོ་བསྡུས་ནས་རྩ་རྒྱུད་ཀྱི་དོ་འཆད་པ་ལ་འཇུག་པར་བྱ་སྟེ། འདི་ལ་བཞི། མཚན་གྱི་དོན། གྱུར་གྱི་ཕྱག །གཞུངགི་དོན། མཇུག་གི་དོན་ནོ། །དང་པོ་ལ་གཉིས། མཚན་བསྒྱུར་བ་དང་། མཚན་གྱི་དོན་ནོ། དང་པོ་ནི། རྒྱ་གར་སྐད་དུ། ཤྲཱི་གུ་ཧྱ་ས་མཱ་ཛ་མ་ཧཱ་ཏནྟྲ་རཱ་ཛ་ནཱ་མ་ཞེས་བྱ་ལ། དེ་ཉིད་བོད་སྐད་དུ་བསྒྱུར་ན། དཔལ་གསང་བ་འདུས་པ་ཞེས་བྱ་བའི་རྒྱུད་ཀྱི་རྒྱལ་པོ་ཆེན་པོ་ཞེས་བྱ་བར་འགྱུར་ཏེ། ཤྲཱི་ནི་་དཔལ། གུ་ཧྱ་ནི་གསང་བ། ས་མཱ་ཛ་ནི་འདུས་པ། མ་ཧཱ་ནི་ཆེན་པོ། ཏནྟྲ་ནི་རྒྱུད། རཱ་ཛ་ནི་རྒྱལ་པོ། །ན་མ་ནི་ཞེས་བྱ་བར་འགྱུར་བའི་ཕྱིར་རོ། །གཉིས་པ་ལ། དཔལ་ནི་རྒྱུད་དོན་ཕུན་སུམ་ཚོགས་པའོ། །གསང་བ་དང་འདུས་པ་ལ་འོག་ནས་ཚུལ་བཞིར་འཆད་དེ་དེ་ཡང་མཐའ་གཅོད་ལྟར་ན། གསང་བ་འདུས་བ་ནི་སངས་རྒྱས་ཐམས་ཅད་ཀྱི་སྐུ་གསུང་ཐུགས་ཀྱི་གསང་བ་གསུམ་ཚོགས་པ་སྟེ་ཡིག་དོན། ཡི་གེ་གསུམ་ལས་རྡོ་རྗེ་དང་དེ་རྡོ་རྗེ་འཆང་དུ་གྱུར་ཏེ་རིག་མ་དང་ལྷན་ཅིག་རྡོ་རྗེ་དང་པདྨ་སྦྱོར་བ་ནི་སྤྱི་དོན། སེམས་དབེན་གྱི་སྣང་བ་གསུམ་རླུང་དང་བཅས་པ་ལས་སྒྱུ་མའི་སྐུར་ལངས་པ་ནི་སྦས་དོན། འོད་གསལ་་དང་སྒྱུ་ལུས་གཉིས་ཟུང་དུ་འཇུག་པ་ནི་མཐར་ཐུག་གི་གསང་བ་འདུས་པའོ། །རྒྱུད་ཀྱི་དོན་ནི་རྒྱུན་ཆགས་པ་ཡིན་ལ། དེ་ལ་དབྱེ་ན་རྗོད་བྱེད་ཚིག་གི་རྒྱུད་དང་། བརྗོད་བྱ་དོན་གྱི་རྒྱུད་གཉིས་སོ། །ཕྱི་མ་ལ་རྒྱུའི་རྒྱུད་དང་། ཐབས་ཀྱི་རྒྱུད་དང་། འབྲས་བུའི་རྒྱུད་དང་གསུམ་ཡོད་པའི་དང་པོ་ནི། རིན་པོ་ཆེ་ལྟ་བུའི་གང་ཟག་དང་དེའི་ཆོས་ཉིད་ལྟ་བུ། གཉིས་པ་ནི་རིམ་གཉིས་ཀྱི་བསྙེན་སྒྲུབ་ཡན་ལག་བཞི་ལྟ་བུ། གསུམ་པ་ནི་མི་སློབ་པའི་ཟུང་འཇུག་ལྟ་བུ་སྟེ། འདིར་ནི་དེ་གསུམ་བརྗོད་བྱར་སྟོན་པའི་རྗོད་བྱེད་ཀྱི་གཞུང་ལ་རྒྱུད་ཅེས་བརྗོད་པ་ཡིན་ནོ། །གཉིས་པ་ནི། དཔལ་རྡོ་རྗེ་སེམས་དཔའ་ལ་ཕྱག་འཚལ་ལོ་ཞེས་པ་སྟེ། ཟུང་འཇུག་གི་ཡེ་ཤེས་ཀྱི་དཔལ་རང་གི་ངོ་བོར་ལྡན་ཞིང་། རྡོ་རྗེ་ཡུལ་སྟོང་བ་ཉིད་དང་། སེམས་དཔའ་་ཡུལ་ཅན་ལྷན་སྐྱེས་ཀྱི་ཡེ་ཤེས་གཉིས་ངོ་བོ་རོ་གཅིག་ཏུ་ཞུགས་པ་དེ་ལ་ཕྱག་འཚལ་བ་ནི་འདུད་པའོ། །གསུམ་པ་ནི། ལེའུ་དང་པོས་རྒྱུད་དོན་མདོར་བསྟན་ནས་ལྷག་མ་བཅུ་དྲུག་གིས་རྒྱས་པར་འཆད་ཅིང་། དེ་ཡང་གོ་རིམ་མཐར་ཆགས་སུ་བཀོད་ན་ལེའུ་བཅུ་བདུན་གྱི་དང་པོ་འདི་ལ་གཉིས། ལེའུའི་གཞུང་བཤད་པ་དང་། ལེའུའི་མཚན་དོན་ནོ། །དང་པོ་ལ་གཉིས། དངོས་དང་། དོན་བསྡུས་པའོ། །དང་པོ་ལ་ལྔ། གླེང་གཞིའི་དོན་བཤད་པ། གཟུངས་དཀྱིལ། བསྡུས་དཀྱིལ། དེ་དག་གི་ཆེད་བརྗོད། ཕྱུང་བའི་དབང་གི་དཀྱིལ་འཁོར་བཤད་པའོ། །དང་པོ་ནི། འདི་སྐད་བདག་གིས་ཐོས་པ་དུས་གཅིག་ན། ཞེས་པ་ནས ནམ་མཁའི་དབྱིངས་ཐམས་ཅད་ཤིན་ཏུ་གང་བར་སྣང་བར་གྱུར་ཏོ། །ཞེས་པའི་བར་ཏེ། འདི་ལ་གཉིས། སྟོན་པ་དང་དུས་དང་གནས་ཕུན་སུམ་ཚོགས་པ་ཚུལ་བཞིར་བཤད། འཁོར་ཕུན་སུམ་ཚོགས་པ་དྲང་ངེས་ཀྱིས་བཤད་པའོ། །དང་པོ་ནི། འདི་སྐད་ནས། བྷ་ག་ལ་བཞུགས་སོའི་བར་ཏེ། འདི་ལ་བཞི། ཡིག་དོན། སྤྱི་དོན། སྤས་དོན། མཐར་ཐུག་གི་དོན་ནོ། །དང་པོ་ནི། རྒྱུད་ཀྱི་ཚིག་དོན་འདི་སྐད་དུ་སྡུས་པ་པོ་ཕྱག་རྡོར་བདག་གིས་སྟོན་པ་ལས་ཐོས་པའི་དུས་གཅིག་གི་ཚེ་ན། སྟོན་པ་བཅོམ་ལྡན་འདས་དེ་བཞིན་གཤེགས་པ་ཐམས་ཅད་འདུས་པའི་བདག་ཉིད་ཅན། དེ་བཞིན་གཤེགས་པ་དེ་རྣམས་ཀྱི་སྐུ་དང་གསུང་དང་ཐུགས་ཀྱི་སྙིང་པོ་རྡོ་རྗེ་འཆང་ཆེན་པོ་དེ་ཉིད། རྡོ་རྗེ་བཙུན་མོ་སྟེ་ཡུལ་སྟོང་པ་ཉིད་ཡིན་ལ། དེ་ཉིད་བྷ་ག་ཡང་ཡིན་ཞིང་ཡུལ་སྟོང་པ་ཉིད་ལ་དམིགས་པ་ནི་བྷ་ག་ལ་བཞུགས་པའི་དོན་་དང་། དེ་མཚོན་པའི་ཕྱིར་བྷ་གའི་དབྱིབས་ཅན་གྱི་ཆོས་འབྱུང་དུ་བཞུགས་སོ། །དེ་ཉིད་རྗེས་འཇུག་གི་ཉམས་ལེན་དང་སྦྱར་ན་བསྐྱེད་རིམ་གྱི་སྐབས་སུ་མངོན་བྱང་ལྔ་ལས་དང་པོའི་མགོན་པོར་བསྐྱེད་པ་གཞལ་ཡས་ཁང་དུ་བཞུགས་པར་སྟོན་ནོ། །གཉིས་པ་སྤྱིའི་དོན་ནི། འདི་སྐད་ཀྱི་སྐད་དོད་ཨེ་ཝཾ་གཉིས་ཀྱི་ཨེས་ཤེས་རབ་ཀྱི་ཡི་གེ་དབྱངས་བཅུ་དྲུག་དང་། ཝས་ཐབས་ཀྱི་ཡི་གེ་གསལ་བྱེད་སོ་གསུམ་དང་། ཐིག་ལེ་དེ་གཉིས་མཉམ་པར་སྦྱོར་བ་མཚོན་ཏེ། དེ་ནི་དབྱངས་ཡིག་གསལ་བྱེད་ཀྱི་སྲོག་ཏུ་ཞུགས་ནས་མིང་ཚིག་ཤོ་ལོ་ཀ་སོགས་དང་བཀའ་བསྟན་བཅོས་སོགས་འགྲུབ་པར་འགྱུར་བར་མཚོན་པའི་དོན་ཏེ། སྔགས་དང་ཕར་ཕྱིན་གཉིས་ཀའི་སྤྱི་དོན་ནོ། །ཨེ་ཡིག་གྲུ་གསུམ་གྱི་ཕྱག་རྒྱའི་པདྨ་དང་། ཝ་ཡིག་ཟླུམ་པོས་ཡབ་ཀྱི་རྡོ་རྗེ་དང་། ཐིག་ལེས་དེ་གཉིས་མཉམ་པར་སྦྱོར་བར་མཚོན་ཏེ། འདི་ལ་ནི་གཞི་དང་བསྐྱེད་རིམ་གྱི་སྐབས་གཉིས་སོ། །ཡང་། ཨེས་རྣམ་ཐར་སྒོ་གསུམ་གྱི་ངོ་བོར་གྱུར་པའི་སྟོང་ཉིད་རྟོགས་པའི་ཤེས་རབ་དང་། ཝས་ལྷན་སྐྱེས་ཀྱི་བདེ་བ་དང་། ཐིག་ལེས་བདེ་སྟོང་དབྱེར་མེད་དུ་སྦྱོར་བ་མཚོན་ཏེ། དེ་གཉིས་རིམ་གཉིས་ཀྱི་སྤྱི་དོན་ནོ། །གསུམ་པ་སྦས་པ་ལ་གསུམ་ལས་འདོད་ཆགས་ཆོས་སྦས་ནི། །ཨེ་ཝཾ་གྱི་རིམ་གཉིས་ཀྱི་རྣལ་འབྱོར་ཕོ་མོའི་རྡོ་རྗེ་དང་པདྨ་སྦྱར་ནས་བདེ་ཆེན་འདྲེན་པ་མཚོན། སྣང་བ་སེམས་སྦས་ནི། དེ་ལ་བརྟེན་ནས་སྣང་བ་གསུམ་གྱི་ཡེ་ཤེས་བསྐྱེད་པ་མཚོན། ཀུན་རྫོབ་སྒྱུ་སྦས་ནི། སེམས་དབེན་གྱི་སྣང་བ་གསུམ་ལས་སྒྱུ་མའི་ལུས་བསྐྱེད་པ་དེ་མཚོན་ནོ། །བཞི་པ་མཐར་ཐུག་གི་དོན་ནི། ཨེས་དོན་གྱི་་འོད་གསལ་དང་། ཝས་དག་པའི་སྒྱུ་ལུས་དང་། ཐིག་ལེས་དེ་གཉིས་ངོ་བོ་དབྱེར་མེད་དུ་སྦྱོར་བ་དེ་མཚོན་ནོ། མདོར་ན་འདི་སྐད་བདག་གི་ནས་བཞུགས་སོ་ཞེས་པའི་བར་ལ་རྒྱ་སྐད་དུ། ཨེ་ཝཾ་མ་ཡཱ་ཤྲུ་ཏཾ་ཨེ་ཀ་སྨིན་ས་མ་ཡེ་བྷ་ག་ཝཱ་ན་སརྦ་ཏ་ཐཱ་ག་ཏ་ཀཱ་ཡ་ཝཱ་ཀ་ཙིད་ཏ་ཧྲྀད་ཡ་བཛྲ་ཡོ་ཥིད་བྷ་གེ་ཥུ་བི་ཛ་ཧཱ་ར་སྟེ་ཡི་གེ་བཞི་བཅུ་འབྱུང་བའི་དོན་རྒྱས་པར་ནི་འགྲེལ་པ་ལས་གསལ་བ་ལྟར་ཡིན་ལ། འདིར་དེ་རྣམས་བོད་སྐད་་དུ་འབྱུང་བའི་དོན་བསྡུ་ན། འདི་སྐད་ཀྱི་དོན་ནི་བཤད་ཟིན་ལ། བདག་གིས་ཐོས་པ་སོགས་ཀྱི་དོན་སྐད་དོད་ཀྱི་སྟེང་དུ་བཤད་པ་རྣམས་དྲང་ངེས་གཉིས་སུ་བསྡུས་ན་འདི་ལྟར་ཡིན་ཏེ། བདག་གིས་ཞེས་པས་རྒྱུད་ཀྱི་སྟོན་པ་དང་སྡུད་པ་པོ་རྒྱུད་ཐ་དད་དུ་སྟོན་པ་དྲང་དོན་དང་ཐ་མི་དད་དུ་སྟོན་པ་ངེས་དོན་ནོ། །ཐོས་མཁན་སྡུད་པ་པོ་ལ་སྦྱར་བ་དྲང་དོན་དང་སྒྲུབ་པ་པོ་ལ་སྦྱོར་བ་ངེས་དོན་ནོ། །ཐོས་པའི་དོན་རྒྱུད་ཀྱི་གཞུང་་ཐོས་པ་དྲང་དོན་དང་ཡབ་ཡུམ་སྙོམས་པར་ཞུགས་པའི་ཐིག་ལེ་ལས་དཀྱིལ་འཁོར་གྱི་ལྷ་བསྐྱེད་ཚུལ་སྟོན་པ་ངེས་དོན་ནོ། །དུས་གཅིག་ན་ཞེས་པ་རྒྱུད་ཐོས་པའི་དུས་དང་སྦྱར་བ་དྲང་དོན་དང་ཡབ་ཡུམ་སྙོམས་འཇུག་གི་དུས་དང་ཐིག་ལེ་དབྱུང་བའི་དུས་དང་སྦྱོར་བ་ངེས་དོན་ནོ། །རྡོ་རྗེ་བཙུན་མོའི་བྷ་ག་ལ་བཞུགས་ཞེས་པ་་ཡུལ་སྟོང་བ་ཉིད་ཀྱི་མཚོན་བྱེད་ཆོས་འབྱུང་དུ་བཞུགས་པ་དྲང་དོན་དང་ཕྱག་རྒྱ་གཉིས་ཀྱི་པདྨར་རོལ་བ་ནི་ངེས་དོན་ནོ། །གཉིས་པ་འཁོར་ཕུན་ཚོགས་ནི། བརྗོད་ཀྱིས་མི་ལང་བའི་ཡང་བརྗོད་ཀྱི་མི་ལང་བའི་ནས། ཤིན་ཏུ་གང་བར་སྣང་བར་གྱུར་ཏོའི་བར་ཏེ། འདི་ལ་གཉིས། དྲང་དོན་དང་། ངེས་དོན་ནོ། དང་པོ་ནི། བརྗོད་ཀྱི་མི་ལང་བའི་ཡང་ཞེས་པའི་སྔ་མ་ནི་འཁོར་གྲངས་མེད་པ་སྟེ་གཞན་གྱིས་གྲངས་ཀྱིས་མི་ཆོད་པ་དང་། བརྗོད་ཀྱིས་མི་ལང་བའི་ཕྱི་མ་ནི་དེ་རྣམས་ཀྱི་ཡོན་ཏན་གྱི་ཚད་འདི་ཙམ་ཞེས་ཚིག་གི་སྤྱོད་་ཡུལ་ལས་འདས་པའི་དོན་ནོ། །སངས་རྒྱས་ཀྱི་ཞིང་གི་རྡུལ་རགས་པར་མ་ཟད་རྡུལ་ཕྲ་རབ་ཇི་སྙེད་ཀྱི་གྲངས་ཚད་ཀྱི་བྱང་ཆུབ་སེམས་དཔའ་སེམས་དཔའ་ཆེན་པོའི་འཁོར་དཔག་ཏུ་མེད་པས་བསྐོར་ཞིང་། རང་་དོན་ཆོས་སྐུ་ཐོབ་པར་སེམས་པས་ན་བྱང་ཆུབ་སེམས་དཔའ་དང་། དེ་ཡང་གཞན་གྱི་དོན་དུ་ཡིན་ཞིང་གཟུགས་ཀྱི་སྐུ་ཐོབ་པར་སེམས་པས་ན་སེམས་དཔའ་ཆེན་པོ་སྟེ། དེ་ནི་འོག་མ་ཐམས་ཅད་ལའང་སྦྱོར། འཁོར་དེ་རྣམས་ཀྱི་ནང་ནས་དཀྱིལ་འཁོར་ལ་འགོད་བྱའི་ལྷ་ནི། འདི་ལྟ་སྟེ་ཞེས་པ་མཚམས་སྦྱར་བ་སྟེ། དམ་ཚིག་རྡོ་རྗེ་ནི་དོན་གྲུབ་ཀྱི་རིགས་ཅན་སྒྲིབ་སེལ་དང་། སྐུ་རྡོ་རྗེ་ནི་རྣམ་སྣང་གི་རིགས་ཅན་ས་སྙིང་དང་། གསུང་རྡོ་རྗེ་ནི་འོད་དཔག་མེད་ཀྱི་རིགས་ཅན་འཇིག་རྟེན་དབང་ཕྱུག་དང་། ཐུགས་རྡོ་རྗེ་ནི་མི་བསྐྱོད་པའི་རིགས་ཅན་ཕྱག་རྡོར་དང་། ཏིང་ངེ་འཛིན་རྡོ་རྗེ་ནི་རིན་འབྱུང་གི་རིགས་ཅན་ནམ་སྙིང་དང་། རྒྱལ་བ་རྡོ་རྗེ་ནི་རྣམ་སྣང་གི་རིགས་ཅན་བྱམས་པ་དང་། ས་རྡོ་རྗེ་ནི་ས་ཁམས་སྤྱན་མ་དང་། ཆུ་རྡོ་རྗེ་ནི་ཆུ་མ་མཱ་ཀི་དང་། མེ་རྡོ་རྗེ་ནི་མེ་གོས་དཀར་དང་། རླུང་རྡོ་རྗེ་ནི་རླུང་དམ་ཚིག་སྒྲོལ་མ་དང་། ནམ་མཁའ་རྡོ་རྗེ་ནི་འཇམ་དཔལ་དང་། དེ་ནས་གཟུགས་སྒྲ་དྲི་རོ་རེག་བྱ་རྡོ་རྗེ་མ་ལྔ་དང་། ཆོས་ཀྱི་དབྱིངས་ཀྱི་ངོ་བོ་ཉིད་རྡོ་རྗེ་ནི་ཀུན་ཏུ་བཟང་བོའོ། །དེ་དག་ལ་སོགས་པའི་བྱང་ཆུབ་སེམས་དཔའི་ཚོགས་ཀྱི་གྲངས་ཚད་འདི་ཙམ་ཞེས་མཐའ་རྫོགས་པར་བརྗོད་ཀྱིས་མི་ལང་བ་སོགས་དང་ཡང་ལྷན་ཅིག་ཏུ་བཞུགས་ཤིང་། དེར་མ་ཟད་དེ་བཞིན་གཤེགས་པ་ནམ་མཁའི་དབྱིངས་དང་མཉམ་པ་ལ་འདི་ལྟ་སྟེ། དེ་བཞིན་གཤེགས་པ་རྡོ་རྗེ་མི་བསྐྱོད་པ་དང་། དེ་བཞིན་དུ་རྡོ་རྗེ་རྣམ་པར་སྣང་མཛད་དང་། རྡོ་རྗེ་རིན་ཆེན་དཔལ་དང་། རྡོ་རྗེ་འོད་དཔག་ཏུ་མེད་པ་དང་། རྡོ་རྗེ་གདོན་མི་ཟ་བ་དང་། དེ་དག་ལ་སོགས་པ་ནམ་མཁའི་དབྱིངས་དང་མཉམ་པའི་དེ་བཞིན་གཤེགས་པ་རྣམས་དང་ཐབས་ཅིག་ཏུ་བཞུགས་པ་ནི་དཔེར་བརྗོད་ན་འདི་ལྟ་སྟེ། དཔེར་ན། ཏིལ་གྱི་གང་བུ་གཅིག་ལ་གཅིག་བཅེར་བའི་ཚུལ་གྱིས་གནས་པ་དེ་བཞིན་དུ། དེ་བཞིན་གཤེགས་པ་ཐམས་ཅད་ཀྱིས་ཀྱང་ནམ་མཁའི་དབྱིངས་ཐམས་ཅད་ཤིན་ཏུ་ཁྱབ་ཅིང་གང་བར་སྣང་བར་གྱུར་ཏོ། །གཉིས་པ་ངེས་དོན་ནི། སྔོན་བྱུང་ལ་འཁོར་གྱི་ལྷ་རྣམས་གཙོ་བོ་དང་རྒྱུད་ཐ་དད་པ་ལྟར་སྟོན་པ་ནི་དྲང་དོན་ཡིན་ལ། གཙོ་འཁོར་ཐམས་ཅད་རྒྱུད་གཅིག་ཏུ་སྟོན་པ་ནི་ངེས་པའི་དོན་ཡིན་ཏེ། འཁོར་རྣམས་གཙོ་བོའི་སྐུའི་ཆ་ཤས་ལས་གྲུབ་པའི་ཕྱིར་རོ། །སྔོན་བྱུང་དུ་མ་ཟད། རྗེས་འཇུག་གི་སྐབས་སུ་རིམ་གཉིས་ཀྱི་དཀྱིལ་འཁོར་རྒྱལ་མཆོག་གི་ལྷ་ལའང་དྲང་ངེས་གཉིས་ཀྱི་བཤད་པ་བྱ་དགོས་ཏེ། བསྐྱེད་རིམ་གྱི་སྐབས་སུ་ལྷ་མོས་པ་ཡིད་བྱེད་ཀྱིས་བསྒོམ་པས་དྲང་དོན་དང་། རྫོགས་རིམ་གྱི་ཚེ་དངོས་གནས་ལ་བསྐྱེད་པ་ནི་ངེས་དོན་་ཡིན་པའི་ཕྱིར་རོ། །གཉིས་པ་གཟུངས་དཀྱིལ་འཆད་པ་ནི། དེ་ནས་བཅོམ་ལྡན་འདས་དེ་བཞིན་གཤེགས་པ་རྡོ་རྗེ་རྣམ་པར་སྣང་མཛད་ཆེན་པོས་ནས། རེག་གི་ངོ་བོ་ལྟ་བུ་དེར་ཡང་དག་པར་གནས་པར་གྱུར་ཏོའི་བར་ཏེ། འདི་ལ་གཉིས། དྲང་དོན་དང་། །ངེས་དོན་ནོ། །དང་པོ་ནི། དེ་ནས་སོགས་ལས་འདིར་རྡོ་རྗེ་རྣམ་པར་སྣང་མཛད་ཆེན་པོ་ནི་རྡོ་རྗེ་འཆད་དོ། །དེ་བཞིན་གཤེགས་པ་ཐམས་ཅད་ཀྱིས་བསྟེན་པར་གནང་པའི་འདོད་ཆགས་ཆེན་པོའི་ཚུལ་ནི་རིག་མའི་འདོད་ཡོན་ལ་ལོངས་སྤྱོད་པའི་འདོད་ཆགས་ཆེན་པོའི་ཚུལ་ཏེ། དེ་ཉིད་བཤད་པར་བྱའོ་སྙམ་དུ་རྩེ་གཅིག་ཏུ་དགོངས་པའི་ཏིང་ངེ་འཛིན་ལ་སྙོམས་པར་བཞུགས་ནས། འཁོར་གྱི་དེ་བཞིན་གཤེགས་པའི་བཀོད་པ་དེ་དག་ཐམས་ཅད་རང་གི་ཐུགས་ཀའི་ས་བོན་གྱི་འོད་ཟེར་གྱིས་དྲངས་ཏེ། རྡོ་རྗཻ་འཆང་རང་ཉིད་ཀྱི་སྐུའི་ཕུང་པོ་དང་ཁམས་དང་དབང་པོ་དང་ཡུལ་དང་་ཡན་ལག་གི་ངོ་བོར་ཞུགས་པར་མཛད་དོ། །དེ་ནས་སྐུ་ལ་ཞུགས་པའི་དེ་བཞིན་གཤེགས་པ་དེ་དག་ཐམས་ཅད་ཀྱིས། དེ་བཞིན་གཤེགས་པ་ཐམས་ཅད་ཀྱི་སྐུ་གསུང་ཐུགས་ཀྱི་བདག་པོ་རྡོ་རྗེ་འཆང་དེ་ཉིད་ལྷན་སྐྱེས་ཀྱི་དགའ་བས་ཐུགས་ཡོངས་སུ་མཉེས་པར་བྱ་བའི་ཕྱིར། རྣམ་སྣང་སོགས་རང་ཉིད་ཀྱི་སྐྱེས་པའི་སྐུ་སྦས་ཏེ་བུད་མེད་ལྷ་མོའི་ལུས་སུ་མངོན་པར་སྦྲུལ་ནས། བཅོམ་ལྡན་འདས་རྡོ་རྗེ་འཆང་རྣམ་པར་སྣང་མཛད་ཆེན་པོའི་སྐུ་ལས་མངོན་པར་བྱུང་བར་གྱུར་ཏོ། །བྱུང་བ་དེ་ལ། ལ་ལ་ནི་སྟེ་རྣམས་སྣང་ནི་སངས་རྒྱས་སྤྱན་མ་ལྟ་བུའི་རྣམ་པར་སྤྲུལ། དེ་བཞིན་དུ་རིན་འབྱུང་ནི་མ་མཱ་གི །སྣང་མཐའ་ནི་གོས་དཀར་མོ། །དོན་གྲུབ་ནི་དམ་ཚིག་སྒྲོལ་མ་ལྟ་བུའི་རྣམ་པར་སྤྲུལ་ལ། ཡང་། རྣམ་སྣང་ནི་གཟུགས་རྡོ་རྗེ་མའི་ངོ་བོ་ལྟ་བུ། རིན་འབྱུང་ནི་སྒྲ་རྡོ་རྗེ་མ། སྣང་མཐའ་ནི་དྲི་རྡོ་རྗེ་མ། དོན་གྲུབ་ནི་རོ་རྡོ་རྗེ་མ། མི་བསྐྱོད་པ་ནི་རེག་བྱ་རྡོ་རྗེ་མའི་ངོ་བོ་ལྟ་བུའི་རྣམ་པར་སྤྲུལ་ཏེ་གནས་པར་གྱུར་ཏོ། །རྗེས་འཇུག་དང་སྦྱར་ན་རྣམ་སྣང་ནི་བསྐྱཻད་རིམ་གྱིས་སྒྲུབ་པ་པོ་དང་ལྷ་མོ་ནི་དེའི་ཕྱག་རྒྱ་གཉིས་གང་རུང་དང་སྦྱོར་ཞིང་། འདོད་ཆགས་ཆེན་པོ་ནི་ཕྱག་རྒྱ་དང་སྙོམས་པར་ཞུགས་ཏེ་བདེ་ཆེན་བསྐྱེད་པ་དང་སྦྱོར། །གཉིས་པ་ངེས་དོན་ལ་འདོད་ཆགས་ཆེན་པོ་ནི་་འོད་གསལ། དེའི་ཚུལ་ནི་སྣང་མཆེད་ཐོབ་གསུམ་སྟེ། དེ་ཉིད་བཤད་པར་བྱའོ་སྙམ་དུ་དགོངས་པ་རྩེ་གཅིག་པའི་ཏིང་ངེ་འཛིན་ལ་སྙོམས་པར་ཞུགས་པའོ། །དེ་ནས་འཁོར་གྱི་དེ་བཞིན་གཤེགས་པའི་བཀོད་པ་་དེ་ཕྱི་རོལ་གྱི་འཁོར་དུ་དམིགས་པའི་སྣང་ཞེན་སྤངས་ཏེ། བདག་ཉིད་དེ་བཞིན་གཤེགས་པ་ཐམས་ཅད་ལས་བསྒྲུབས་པའི་བདག་ཉིད་དུ་ང་རྒྱལ་བྱའོ་ཞེས་གདུལ་བྱ་ལ་བསྟན་པར་བྱ་བའི་ཕྱིར་ཉིད་ཀྱི་སྐུ་ལ་ཞུགས་པར་མཛད་དོ། །འདིར་རྣམ་སྣང་ནི་རྫོགས་རིམ་གྱི་སྒྲུབ་པ་པོ་སྟེ། དེས་རང་གི་ཕྱག་རྒ